Buffel gaffel veiligheidswag op wildplaas | Maroela Media
Die veiligheidswag word by die hospitaal uit die helikopter gelaai. Foto: IPSS Medical Rescue
'n Veiligheidswag op 'n private wildplaas in KwaZulu-Natal is ernstig beseer toe hy Donderdag deur buffel gegaffel is.
Paul Herbst, woordvoerder van IPSS Medical Rescue, het gesê die voorval het op 'n wildplaas aan die buitewyke van Mooirivier plaasgevind.
"Daar word verneem die wag van 'n private veiligheidsmaatskappy was besig om in die bos te loop waar hy na renosters omsien. Die buffel het skielik uit die bosse gekom en op hom afgestorm," het Herbst gesê.
"Die wag het probeer vlug, maar hy is deur die buffel gegaffel en het erge beserings aan sy een been opgedoen."
Volgens Herbst is paramedici van die Nsele-ambulansdiens en die IPSS/Black Eagle-helikopter na die toneel ontbied. Die wag is per helikopter na die Lenmed Ethekwini-hospitaal in Durban geneem waar hy steeds in 'n ernstige toestand is.